kaerle etc. doen te wetene allen iegewoirdigen ende
toecommende dat wy ontfangen hebben die oetmoedige
supplicatie van gories peeters woenende tot tinnen in
onsen voirs. lande van namen vuerende aldaer die peerden
ende labuererende die lande in knaepscape inhoudende hoe
dat nu in septembri lestleden oft daerontrint een jaer geleden
is dat tot cumptich kermisse wesende de suppliant ende een
geheeten quinten vander werden zyn naeden noen maeltyt
tsamen gegaen ten vrient huyse te wetene ten huyse van henric
van lanen aldaer die suppliant ende die voirs. quinten met
meer andere geselscape hebben sitten drincken zonder dat die
suppliant metten voirs. quinten eenige woirden gehadt hadde
dat die suppliant sprekende metten voirs. quinten eenigen
woirden gehadt hadde dat die suppliant sprekende met den voirs.
quinten over tafele heeft geseyt dat die voirs. quinten beter
gevaren hadde dan hy suppliant aengemerct dat hy quinten
als ruytere oft voetknecht ontfangen hadde twee philips gulden
ende daer mede den heere ontloopen was ende dat hy suppliant
als voetknecht maer ontfangen en hadde drye karolus gulden
daervoere hy den heere lange gedient hadde dat die voirs.
quinten daerop geseyt heeft goids weech ic zoude u op u
herssebecken houwen dat die suppliant daerop antwoirdende
zeyde waerom soudt ghy dat doen wy sitten hier ten vrients
huysen ende zoe verre ghy my smijt ic sal u oic op u
herssebecken houwen zoe dat die voirs. quinten apparencie
makende van zynen messe over tafele tetreckene hebben die
vanden geselscape den voirs. quinten te dueren uuytgestoeten
ende die duere toegeslooten dat die voirs. quinten gecomen zynde
aen die venstere vanden voirs. huyse heeft den suppliant aengeroepen
seggende compt uuyt ic sal u weesch ontstucken houwen
oft ghij mij daerop die voirs. suppliant zeyde dat hy wel sat
ende dat hy nyet uuytcomen en wilde dat de voirs. quinten
scheydende vanden voirs. huyse is binnen eender halver
uren wederom gecomen ten huyse vanden voirs. hendrick van
laenen ende vindende die doere vanden selven huyse oepen is gecomen
inde camere aldaer tvoirs. geselscap noch sittende was ende
heeft die voirs. quinten totten suppliant geseyt lantsman wy
moeten noch eens drincken doen zeyde die suppliant den dronck
is my willecoeme ende den lantsknecht duysent mael liever
dat die suppliant eene gedroncken hebbende is gescheyden uuyt
den geselscape ende gaende op tsheeren straete om thuys
waert te gaene soe is die voirs. quinten den suppliant naegeloopen
ende heeft zyn lanck messe getrocken ende den suppliant eenen
slach gegeven in zijn zijde seggende totten suppliant goids weechs
weerdt u zoe dat die suppliant den voirs. slach ontfangen
hebbende oyc dat zyn messe getrocken heeft ende hem ter weeren
gestelt zeggende totten voirs. quinten ic sal u lyf hebben of
ghy dmyn ende hebben die suppliant ende die voerscreven
quinten soe tegen malcanderen geslagen dat die suppliant den
voirs. quinten zyn messe uuyt ten handt geslagen heeft ende
meynende die voirs. quinten zyn messe op te raepen heeft
die suppliant naeden voirs. quinten geslagen zoe dat den suppliant
zyn messe oyc uuyter handt gevallen is dwelck die voirs.
quinten aenmerckende heeft genomen eenen opstekere ende
is den suppliant innegevaeren meynende den suppliant te evelen
van zynen lyve dat die suppliant stootende metter hant
den voirs. quinten van hem heeft dmesse vanden voirs.
quinten gevallen geweest zynde vander eerden opgeraept
ende meynende die voirs. messe ende den selven gequetst
gehadt zoe dat die voirs. quinten hebbende zeven oft acht
wonden heeft smalyck den rugge gegeven ende is die
suppliant hem gevolght den selven gevende noch eenen houwe
in zyn schoudere daernae die suppliant den voirs. quinten
heeft laeten gaen soe dat die voirs. quinten overmits der voirs.
quetsuere zieck geworden is wel den tyt van drye maenden
ende daernae aflivich geworden wyens ziele god almachtich
benaiden wille dwelck den suppliant uuyt gronde van zyn
herten leet is soe dat die suppliant zedert altyt tlande heeft
gelaten hem beduchtende rigeur van justicien ten grooten
verdriete ende ongenuchte vanden suppliant die welcke
mits den voirs. feyte binnen onsen voirs. lande van brabant
nyet en dert hanteren noch converseren maer es gescapen
eeuwelyck daer uuyt te blyvene alsoe hy seyt ten zy
dat onze genade ende gracie hem hierop gedeylt worde
omme de welcke hy ons zeer oetmoedelyck gebeden
heeft waeromme zoe eest dat wy dese saecke
overgemerct den voirs. goris peeters suppliant genegen wesende
tot zynder voirs. bede ende supplicatie ende willende hem in desen
gracie ende ontfermherticheyt gunnen ende prefereren voer
rigeur ende strangheyt van justicien ende zunderlinge ter
eeren ende reverentie vander bitter passie die onsheere jhesus
christus voer ons geleden heeft aenden houte des heyligen cruyces
op zulcken dach als heden es hebben inden gevalle alsboven
vergeven quytgescholden ende geremitteert vergeven
quytschelden ende remitteren uuyt sunderlinger gracien mitds
desen onsen brief tfeyt ende manslach boven geruert mitsgader$
alle peyne boete ende bruecke corporelle ende criminelle
daerinne hy ter causen van dyen met diesser aencleeft
mesdaen ende mesbruyct mach hebben tegen ons ende justicie
ende hebben hem als hier af wederom gestelt ende gerestitueert
stellen ende restitueren tot zynen goede fame ende name
in onsen lande ende heerlicheyden bezundere in onsen lande
ende hertoochdom van brabant voirs. mitgaders tot zynen
onverbeurden goeden indyen hy eenige heeft alsoe hy was
voer de toecompste vanden voirs. manslach imponerende huer
op een eeuwich zwygen ende silencie onsen procureur generael ende
allen anderen onsen rechteren justicieren ende officieren wye
zy zyn satisfactie ende beteringe eerst ende alvoeren gedaen d$
geinteresseerde partie indyen die noch nyet gedaen en is ende
eenige toe staet civilyck alleenlyck behoudelyck dat
die voirn. suppliant gehouden wordt tselve feyt tegens ons te
beteren oyc civilyck naede gelegentheyt vander s mesdaet ende
faculteyt van zynen goeden ende oyc te refonderen ende betaelen
die redelycke costen van justicien indyen hierom eenige
gedaen ende naegevolgt zyn allet ter taxatien ende arbitraerscepe
van onsen lieven ende getrouwen die cancellier ende luyden
van onsen raede in brabant die wy daer toe committeren
ontbieden daerom ende bevelen den selven van onsen raede in
brabant dat voer hen geroepen die gene die behoiren geroepen
te zyne zy procederen wel ende duechdelyck ter verifficatien
ende interinemente van desenn onsen brief nae zynder formen ende
inhouden ende tot taxatie ende arbitaerscape vanden amende
# sy hieraf verantwordt
byden ontfanger vanden
exploiten
civile ende costen van justicien voirs. welck interinement
hy suppliant gehouden sal zyn aldaer te versuecken binnen
eenen jaere nae date van desen op te pene verbuerte van te verliesen
deffect der selver onser brieven ende dat gedaen ende de selve
voirs. amende civile ende costen getaxeert gearbiteert ende
betaelt zynde in handen vanden genen van onsen ontfanger
ende officieren diet behoiren zal de welcke gehouden werdt
der af ontfanck te maken rekeningen bewys ende reliqua
te doene tot onsen proffyte metten anderen penningen van zynen ontfange$
zy ende allen anderen onsen rechteren justicieren ende officieren
tegewoirdich ende toecommende hueren stedehouderen ende
eenen yegelycken van hen bezundere zoe hem toebehoiren
sal doen laeten ende gedoogen den voirn. goris peeters suppliant
van dese onse gracie remissie quytscheldinge ende pardoenen
ende van al den inhouden van desen inder vuegen ende manieren
voere verhaelt rustelyck vredelyck volcomelyck ende
eeuwelyck genyeten ende gebruycken sonder hem te
doene noch te laeten geschieden nu noch in toecommenden tyd$
aen lyf noch aen goet eenich hinder letsel oft moeyenisse ter
contrarien maer by alsoe zyn lyf oft eenige van zynen
goeden nyet geconfisqueer zynde daeromme gevangen
gearresteert becommert oft belet waeren dat zy die stellen ende
doen stellen ter stont ende zonder vertreck tot geheelder
slakinge ende delivrancie want ons alsoe gelieft ende
ten eynde dat dit goet vast ende gestentich blyve tot eeuwygen
dagen zoe hebben wy onsen zegel hieraen doen hangen
behoudelyck in anderen saken onsen rechte ende eenen yegelycken
tzyne in allen gegeven in onsen stadt van bruessele opten
goeden vrydach inde maent van aprille int jaer onsheeren
duysent vyfhondert zevenendertich nae costuyme van
scryven onshoofs van brabant voirs. van ons keyserycke txixe
ende van onsen rycken van castillien ende anderen txxiiie aldus
stont gescreven opte plycke byden keyser in zynen raede
ende geteekent $$$g noch stont opte selve plycke
visa registrata
ghecollacionneert tegens die
originale brieven by my
decock